Kewers bedreig neutboorde in Vaalharts-omgewing | Netwerk24
Kewers bedreig neutboorde in Vaalharts-omgewing
Deur Charné Kemp 04 September 2018 07:31
’n Nuwe insekplaag hou ’n bedreiging vir pekanneutboorde in die Vaalharts-besproeiingskema in die Noord-Kaap in.
Die Noord-Kaapse departement van landbou sê in ’n verklaring hy is baie bekommerd oor die verskyning van die Polyphagous-kewer of -boorder.
Die kewer kan ook lemoen-, perske-, druiwe-, avokado- en makadamiaboorde asook ander plante soos die koraalboom, bloubos, kiepersol en kruidjieroermynie bedreig.
Die kewerplaag kan ’n plant of boom uiteindelik laat vrek.
Die insekte boor in die boom en laat ’n fungus agter wat die boom laat verrot.
Die kewer is 2 tot 2,8 mm lank. Die volwasse wyfie is swart of donkerbruin en is groter as die mannetjie.
Die departement moet meer navorsing doen om te bevestig of die kewer die fungus in die pekanneutbome laat of nie.
Volgens Phemelo Manankong, departementele woordvoerder, is hulle bewus van die kewer se teenwoordigheid in Vaalharts.
“Ons versoek boere in die aangrensende omgewing om ook op die uitkyk vir die insek te wees.
“Chemiese plaagbeheer kan doeltreffend wees, hoewel dit ook duur is.
“Enige besmette plante moet aan die departement gerapporteer word,” sê hy.
Meer oor: Noord-Kaap
Kewer se swam rig dalk groot skade in Noord-Kaap aan